  Майя Бывальцева Рио-де-Жанейроын Олимпи но Паралимпи шудонъёсы пыриськись Удмуртиысь спортсменъёсын списокез 10-тӥ инвожолы юнматыны чаклало. 10-тӥ куартолэзе со сярысь ивортӥз элькунысь физкультурая, спортъя но егитъёсын ужан политикая министрлэн воштӥсез Сергей Артамонов. «Список кык арлы азьвыл кылдытӥське, но отчы воштонъёс пыртэмын луыны быгато. Соин ик вераны, кин мыноз Олимпиадае но Паралимпиадае, вазь на. Спортсменъёслэсь фамилиоссэс ми вераны быгатомы 10-тӥ инвожо бере», — вераз Сергей Артамонов иворъёсъя «Удмуртия» агентстволэн корреспондентэзлы. Артамоновлэн кылъёсызъя, йылпумъян списоке но воштонъёс пыртыны быгатозы на. Вань пуктэтъёсты куто олимпи но паралимпи комитетъёс. Паралимпи шудонъёс Бразилиын ортчозы 7-тӥысен 18-тӥ куарусёнозь. Отчы Удмуртиысь 4 спортсменъёс ӵектэмын: кык велосипедистъёс — Сергей Пудов но Арслан Гильмутдинов, Надежда Пушпашева — ӝӧквыл теннис но Александр Габдрахманов — уян. Олимпи шудонъёс Рио-де-Жанейроын мынозы 5-тӥысен 21-тӥ гудырикошконозь. Нырысь-валысь списоке Удмуртиысь 17 спортсменъёс шедизы. Тодэ вайытом, толсур кутсконын тодмо луиз, Олимпи шудонъёсы кандидатъёс лузы гимнаст Давид Белявский но ыбылӥськись Наталья Падерина. Тегъёс: Спорт Олимпиада Удмуртия Паралимпиада Бразилия  